**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 30.03.2019, ora 08.00 – 31.03.2019, ora 08.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 31.03.2019, ora 7.00**

**RÂURI**

**Debitele au fost,** **în general, staționare**, exceptând râurile din bazinele hidrografice: Buzău, Putna, Râmnicu Sărat, Trotuș, Jijia, bazinele inferioare ale Moldovei și Bistriței, cursurile mijlocii și inferioare ale Someșului, Mureșului, cursurile inferioare ale Crișului Negru, Crișului Alb, Arieșului, Târnavelor, Timișului, cursul superior și mijlociu al Prutului, unde au fost în scădere.

Mici creșteri de niveluri și debite, ca urmare a cedării apei din stratul de zăpadă, s-au înregistrat pe unele râuri mici zonele de munte, în special pe cele din nordul țării.

Debitele se situează, în general, la valori cuprinse între 30-90% din mediile multianuale lunare, mai mari (în jurul și peste normalele lunare) pe râurile din bazinele hidrografice: Vişeu, Prahova, bazinele superioare ale râurilor: Someșul Mare, Mureș, Jiu, Cibin, Buzău, Bistrița, Moldova, Suceava și mai mici (sub 30%) pe râurile din bazinele Vedea, Bârlad, pe afluenții Prutului și izolat în bazinele hidrografice: Crasna, Barcău, Crișul Negru, Crișul Alb și bazinul inferior al Argeșului.

**Nivelurile** pe râuri la stațiile hidrometrice **se situează sub** **COTELE DE ATENȚIE**.

**Debitele vor fi în general staționare**, exceptând cursurile mijlocii și inferioare ale râurilor: Mureș, Timiș, Buzău, Prut, cursurile inferioare ale Someșului, Putnei, Trotușului și Bistriței, unde vor fi în scădere.

Sunt posibile creșteri de niveluri și debite ca urmare a cedării apei din stratul de zăpadă pe unele râuri mici zonele de munte.

**Nivelurile** pe râuri la stațiile hidrometrice **se vor situa sub** **COTELE DE ATENȚIE**.

**DUNĂRE**

**Debitul la intrarea în ţară** (secţiunea Baziaş) în intervalul 30-31.03.2019 **a fost** î**n scădere, având valoarea de 5800 m3/s**, sub media multianuală a lunii **martie (6700 m3/s).**

În aval de Porţile de Fier debitele au fost în scădere pe sectorul Gruia – Zimnicea și la Brăila și în creștere pe sectoarele Giurgiu – Vadu Oii și Galați – Tulcea.

**Debitul la intrarea în ţară** (secţiunea Baziaş) **va fi în scădere (5600 m3/s).**

În aval de Porţile de Fier debitele vor fi în scădere pe sectorul Gruia – Oltenița, în creştere pe sectorul Călărași - Galați şi relativ staționare pe sectorul Isaccea – Tulcea.

**2.** **Situaţia meteorologică în intervalul 30.03.2019, ora 08.00 –31.03.2019, ora 06.00**

**În ţară** vremea a fost predominant frumoasă și a devenit caldă. Cerul a fost mai mult senin, cu unele înnorări în regiunile estice și sud-estice în prima parte a zilei. Vântul a suflat slab până la moderat, cu ușoare intensificări în sudul Moldovei, estul Munteniei și nordul Dobrogei. S-a menținut strat de zăpadă la munte, care măsura, pe platformele stațiilor meteorologice, până la 221 cm în Masivul Făgăraș (Bâlea Lac). Temperaturile maxime au fost cuprinse între 11 grade la Mangalia și Constanța-Dig și 21 de grade la Băile Herculane, Vărădia de Mureș și Deva, iar la ora 06 se înregistrau -4 grade la Întorsura Buzăului și Miercurea Ciuc și 11 grade la Șiria. Noaptea s-a produs brumă pe arii restrânse în Transilvania și doar izolat în Banat, Muntenia și Moldova.

**La Bucureşti,** vremea a fost predominant frumoasă și a devenit caldă. Cerul a fost variabil în prima parte a zilei și mai mult senin în rest. Temperatura maximă a fost de 17 grade la Afumați și 18 grade la Băneasa și Filaret, iar la ora 06.00 se înregistrau 0 grade la Băneasa, 5 grade la Afumați și 6 grade la Filaret.

**3. Prognoza meteorologică în intervalul 31.03.2019, ora 08.00 –01.04.2019, ora 8.00**

**În ţară** vremea va fi frumoasă și va continua să se încălzească ușor. Cerul va fi mai mult senin. Vântul va sufla slab până la moderat. Temperaturile maxime vor fi cuprinse, în general, între 14 și 22 de grade, cu cele mai ridicate valori în vestul și sud-vestul țării, iar cele minime se vor încadra între -3 și 6 grade, mai ridicate, spre 8...10 grade, în Dealurile de Vest. În estul Transilvaniei se vor menține condițiile de brumă.

**La Bucureşti** vremea va fi frumoasă și va continua să se încălzească. Cerul va fi mai mult senin, iar vântul va sufla în general slab. Temperatura maximă se va situa în jurul valorii de 20 de grade, iar cea minimă va fi de 2...4 grade.

**4. Buletin nivometeorologic emis pentru perioada 30.03-01.04.2019**

În intervalul 29-30.03.2019 vremea a continuat să se încălzească, devenind caldă pentru această perioadă. Cerul a fost variabil, mai mult senin spre sfârșitul intervalului. Vântul a suflat slab și moderat din sector nordic, cu intensificări temporare ce au depășit la rafală 60-70 km/h în zonele de creastă din Carpații Meridionali și Orientali. Pe arii restrânse s-a semnalat ceață. Pe fondul temperaturilor relativ ridicate și a insolației, stratul de zăpadă a scăzut în funcție de altitudine și expoziția versantului, în general cu 2-10 cm.

**Grosimea stratului de zăpadă în data de 30.03.2019, ora 14:00**

Carpații Meridionali: 223 cm la Bâlea-Lac, 133 cm Vf. Țarcu, 127 cm la Vf. Omu, 34 cm la Păltiniș, 20 cm la Sinaia, 18 cm la Cuntu, 9 cm la Parâng, petice la Fundata și Predeal;

Carpații Orientali: 95 cm la Vf. Călimani, 94 cm la Vf. Lăcăuți, 71 cm la Vf. Ceahlău-Toaca, 54 cm la Bucin, 31 cm la Iezer - Munții Rodnei;

Carpații Occidentali: 35 cm la Semenic, 32 cm la Stâna de Vale, 24 cm la Vlădeasa cota 1400 m, 20 cm la Vf. Vlădeasa, 8 cm la Băișoara.

**Evoluţia vremii în intervalul 30.03.2019, ora 20:00 – 01.04.2019, ora 20:00**

Vremea se va menține în general frumoasă și caldă pentru această perioadă. Cerul va fi variabil, mai mult senin în prima zi din interval. Vântul va sufla slab și moderat din sector predominant nord-estic. Spre sfârșitul intervalului vântul va avea intensificări temporare ce vor depăși 70-80 km/h în zonele de creastă din Carpații Meridionali și Orientali.

**Temperaturi prognozate în intervalul 30.03.2019, ora 20:00 - 31.03.2019, ora 20:00**

Peste 1800 m: temperaturi minime: -5...0 gr.C; temperaturi maxime: 1...7 gr.C;

Sub 1800 m: temperaturi minime: 0...4 gr.C; temperaturi maxime: 7...12 gr.C.

**Temperaturi prognozate în intervalul 31.03.2019, ora 20:00 – 01.04.2019, ora 20:00**

Peste 1800 m: temperaturi minime: -5...0 gr.C; temperaturi maxime: -3...3 gr.C;

Sub 1800 m: temperaturi minime: 0...4 gr.C; temperaturi maxime: 2...12 gr.C.

**Stabilitatea şi evoluţia stratului de zăpadă în masivul Făgăraș: risc însemnat**

La peste 1800 m, pe fondul insolaței și al temperaturilor relativ ridicate, cu maxime pozitive, stratul este umezit în partea superioară şi este mediu sau puţin stabilizat pe pantele mai înclinate. Apa rezultată din topire se va acumula în strat, creând pelicule de apă peste crustele de gheaţă încă existente, pelicule peste care straturile de zăpadă din partea superioară pot aluneca cu uşurinţă. În profunzime stratul este în general stabilizat și doar în cazuri izolate pot fi angrenate straturi mai vechi, ceea ce ar duce la avalanşe de dimensiuni mai mari. Riscul principal îl constituie supraîncărcările mari pe pantele suficient de înclinate și mai ales în zonele cu depozite însemnate de zăpadă. Izolat, datorită insolației și a temperaturilor diurne ușor pozitive, pot fi și curgeri și avalanșe spontane de mici dimensiuni.

Sub 1800 m, stratul de zăpadă este umezit, iar la altitudini mai mici de 1400 m este deja discontinuu sau topit. Vremea caldă şi insolația vor duce în continuare la topirea stratului de zăpadă. Se pot declanşa avalanşe de topire, atât spontane cât şi în condiţii de supraîncărcare, mai ales pe pantele mai înclinate, cu declanşare de la altitudini de peste 1500 m.

**Stabilitatea şi evoluţia stratului de zăpadă în masivul Bucegi: risc însemnat**

La peste 1800 m, stratul este umezit în partea superioară ca urmare a insolației și a temperaturilor pozitive înregistrate, şi este mediu sau puţin stabilizat pe unele pante mai înclinate. Vremea caldă din următoarele două zile şi insolaţia vor favoriza în continuare umezirea puternică a stratului. Apa rezultată din topire se va acumula în strat, creând astfel pelicule de apă pe crustele de gheaţă prezente încă în strat, pelicule peste care straturile de zăpadă din partea superioară pot aluneca cu uşurinţă. Pe pantele suficient de înclinate se pot declanșa avalanșe mai ales la supraîncărcări, dar izolat pot fi și curgeri și avalanșe spontane de mici dimensiuni. În profunzime stratul este consolidat și în general stabilizat și doar în cazuri izolate pot fi angrenate straturi mai vechi, ceea ce ar duce la avalanşe de dimensiuni mai mari.

Sub 1800 m stratul de zăpadă este puternic umezit, iar la altitudini mai mici de 1500 metri în mai multe zone, în funcție de expoziția versantului, este deja discontinuu sau topit. Vremea caldă şi insolaţia vor duce în continuare la topirea stratului de zăpadă. La altitudini de peste 1600 m se pot declanșa avalanşe de topire, atât spontane cât şi în condiţii de supraîncărcare mare pe pantele mai înclinate.

**Stabilitatea şi evoluţia stratului de zăpadă în masivele Țarcu-Godeanu și Parâng - Șureanu: risc însemnat**

La peste 1800 m, stratul este umezit în partea superioară ca urmare a insolației și a temperaturilor pozitive înregistrate, şi este mediu sau puţin stabilizat pe unele pante mai înclinate. Avalanșe de topire se pot declanșa spontan pe pantele suficient de înclinate, iar o supraîncărcare oricât de mică cu turişti sau schiori va accentua riscul declanşărilor.

Sub 1800 m stratul de zăpadă este puternic umezit, iar la altitudini mai mici de 1500 metri în mai multe zone, în funcție de expoziția versantului, este deja discontinuu sau topit. Vremea caldă şi insolaţia vor duce în continuare la topirea stratului de zăpadă. La altitudini de peste 1600 m se pot declanşa avalanşe de topire, atât spontane cât şi în condiţii de supraîncărcare mare pe pantele foarte înclinate.

**Stabilitatea şi evoluţia stratului de zăpadă în Munții Vlădeasa–Muntele Mare: risc moderat**

Stratul de zăpadă este puternic umezit, iar vremea caldă şi insolaţia vor duce în continuare la topirea acestuia. Se pot declanşa avalanşe de topire, atât spontane cât şi în condiţii de supraîncărcare, pe pantele mai înclinate, cu declanşare de la altitudini de peste 1600 m.

**Stabilitatea şi evoluţia stratului de zăpadă în Grupa Nordică a Carpaților Orientali (zona Munților Rodnei) și Grupa Centrală a Carpaților Orientali (zona Munților Călimani – Bistriței - Ceahlău): risc moderat**

La peste 1800 m, pe fondul temperaturilor pozitive și a insolației, stratul de zăpadă e umezit în partea superioară și relativ instabil. Declanşările de avalanşe de topire se pot produce spontan pe pantele suficient de înclinate, iar o supraîncărcare va accentua riscul declanşărilor. În profunzime stratul este în general stabilizat și doar izolat pot fi angrenate straturi mai vechi.

Sub 1800 m stratul de zăpadă este puternic umezit, iar la altitudini mai mici de 1500 metri în mai multe zone, în funcție de expoziția versantului, este deja discontinuu sau topit. Vremea caldă şi insolaţia vor duce în continuare la topirea stratului de zăpadă. Se pot declanşa avalanşe de topire, atât spontane cât şi în condiţii de supraîncărcare, mai ales pe pantele mai înclinate, cu declanşare de la altitudini de peste 1600 m.

|  |  |  |
| --- | --- | --- |
| ***Masive:*** | ***PESTE 1800 m*** | ***SUB 1800 m*** |
| **FĂGĂRAŞ** | **RISC ÎNSEMNAT (3)** | **RISC MODERAT (2)** |
| **BUCEGI** | **RISC ÎNSEMNAT (3)** | **RISC MODERAT (2)** |
| **ȚARCU – GODEANU** | **RISC ÎNSEMNAT (3)** | **RISC MODERAT (2)** |
| **PARÂNG - ȘUREANU** | **RISC ÎNSEMNAT (3)** | **RISC MODERAT (2)** |
| **MUNȚII VLĂDEASA – MUNTELE MARE** | **RISC MODERAT (2)** | **RISC MODERAT (2)** |
| **GRUPA NORDICĂ A CARPAȚILOR ORIENTALI (ZONA MUNȚILOR RODNEI)** | **RISC MODERAT (2)** | **RISC MODERAT (2)** |
| **GRUPA CENTRALĂ A CARPAȚILOR ORIENTALI (ZONA MUNȚILOR CĂLIMANI – BISTRIȚEI - CEAHLĂU)** | **RISC MODERAT (2)** | **RISC MODERAT (2)** |

**RISC MARE** ■ -stratul de zăpadă este puţin stabilizat pe majoritatea pantelor suficient de înclinate. Declanşarea avalanşelor este probabilă chiar şi printr-o slabă supraîncărcare, pe numeroase pante suficient de înclinate. În anumite situaţii sunt de aşteptat numeroase declanşări spontane de avalanşe de dimensiuni medii şi adesea chiar mari.

**RISC ÎNSEMNAT** ■- pe numeroase pante suficient de înclinate, stratul de zăpadă este mediu sau putin stabilizat; declanşările sunt posibile chiar în condiţiile unei slabe supraîncărcări şi pe numeroase pante, mai ales pe cele descrise în buletin; în anumite situaţii sunt posibile unele declanşări spontane de avalanşe medii şi câteodată chiar avalanşe mari.

**RISC MODERAT** AA – declanşările de avalanşe sunt posibile mai ales la supraîncărcări mari şi pe unele pante suficient de înclinate ce sunt descrise în buletin. Nu sunt aşteptate declanşările spontane de avalanşe de mare amploare.

**RISC REDUS** ... - stratul de zăpadă este în general stabilizat pe majoritatea pantelor; declanşarea avalanşei este posibilă doar în cazul unei supraîncărcări mari a stratului de zăpadă de pe pantele înclinate. Spontan se pot produce doar curgeri sau avalanşe de mici dimensiuni.

***II. CALITATEA APELOR***

**Pe râurile interioare**

**A.B.A. Siret Bacău** revine cu informații despre poluarea accidentală a pârâului Pozen produsă în urma unei avarii la stația de pompare ape uzate de pe Calea Cernăuți, oraș Rădăuți, jud. Suceava, de la data de 29.03.2019. Personalul S.G.A. Suceava s-a deplasat la fața locului pentru investigații, constatând că apa pârâului nu prezenta miros și nu s-a înregistrat mortalitate piscicolă. Au fost prelevate probe de apă din următoarele secțiuni: 1) pârâul Pozen, la 500 m în amonte de punctul de deversare; 2) evacuare preaplin stație pompare ACET Rădăuți în pârâul Pozen; 3) pârâul Pozen, la 1,5 km în aval de punctul de deversare. Rezultatele analizelor acestor probe de apă sunt prezentate în tabelul de mai jos:

|  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- |
| **Secţiu-nea** | **pH** | **Oxigen dizolvat** mgO2/l | **CCO-Cr** mgO2/l | **Amoniu** mg N/l | **Azotaţi** mg N/l | **Azotiţi** mg N/l | **Fosfor total** mg P/l | **Suspensii** mg/l | **Conducti-vitate** S/cm | **Detergenţi** mg/l | **Subst. extractibile** mg/l |
| **1** | 8.0 | 13 | 17.12 | 0.078 | 0.015 | 0.601 | 0.112 | 11 | 587 | <L0Q | <L0Q |
| **2** | 7.3 | 55.79 | 6.411 | 1.598 | 14.19 | 0.923 | 26 | 786 | 1.513 | <L0Q |  |
| **3** | 7.6 | 7.3 | 20.72 | 1.524 | 0.153 | 2.473 | 0.249 | 13 | 718 | 0.470 | <L0Q |

Din analiza rezultatelor se observa modificări la următoarele clase de calitate:

-de la clasa I la clasa a II-a pentru indicatorii oxigen dizolvat, azotați și fosfor total;

-de la clasa I la clasa a IV-a pentru indicatorii amoniu și detergenți;

-de la clasa a II-a la clasa a IV-a pentru indicatorul azotiți.

ACET Rădăuți este în curs de finalizare a lucrărilor de remediere a conductei avariate, urmând să informeze S.G.A. Suceava în acest sens, după care vor fi prelevate noi probe de apă din aceleași secțiuni la terminarea lucrărilor. Se va reveni cu informații.

**Pe fluviul Dunărea și pe Marea Neagră nu au fost semnalate evenimente deosebite.**

***III. CALITATEA MEDIULUI***

1. **În domeniul aerului**

Nuau fost semnalate evenimente deosebite.

**2. În domeniul solului şi vegetaţiei**

**A.R.B.D.D. Tulcea** revine cu informații telefonice despre incendiul izbucnit la data de 29.03.2019, în jurul orei 15:00, în zona Grind Palade – Canal Buhaz, în cadrul Districtului Ecologic Sfântu Gheorghe. Acesta a afectat o suprafață de cca 150 ha de stuf și vegetație uscată și s-a stins de la sine în aceeași zi, în jurul orei 24:00. Nu au fost semnalate mortalități în rândul păsărilor și mamiferelor sălbatice.

**3. În domeniul supravegherii radioactivităţii mediului**

Menționăm că pentru factorii de mediu urmăriți nu s-au înregistrat depăşiri ale limitelor de avertizare/alarmare și nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele normale de variație ale fondului natural.

**4. În municipiul Bucureşti**

În ultimele 24 de ore sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

DIRECȚIA DE COMUNICARE ȘI RESURSE UMANE